Дейвид Хърбърт Лорънс
Излъчване

Превод от английски: Александър Шурбанов, 1995

chitanka.info

Доде сме живи, ние тук излъчваме живот.

А спрем ли да излъчваме, животът в нас заглъхва.

Това е тайнството на пола, бликащо от нас.

Безполовите не излъчват нищо.

Когато работим, излъчваме живот

и нов живот нахлува в нас, заменя стария.

Така вседневно тръпнем от живот.

Жената прави пудинг с плодове, мъжът сковава стол.

Ако се влее в пудинга живот, добър е пудингът,

добър е столът,

щастлива е жената с прилива на новия живот,

щастлив е и мъжът.

Дай и ще ти бъде дадено,

е вярно казано.

Но да дадеш живот, не е тъй лесно.

Това не значи да го даваш на глупци, да се оставяш

живи мъртъвци да те разкъсат,

а да запалиш нов живот там, дето го е нямало,

макар и само в белотата на една

изпрана носна кърпичка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.